DA Den Europæiske Unions Tidende CE 88/664

(2004/C 88 E/0683)

SKRIFTLIG FORESPØRGSEL E-3993/03

af Giles Chichester (PPE-DE) og Geoffrey Van Orden (PPE-DE) til Kommissionen

(7. januar 2004)

Om: Fornyet overvejelse af datoerne for nedlukning af atomreaktorer på Kozloduy-atomkraftværket

I betragtning af, at aftalen af 29. november 1999 mellem Rådet og den bulgarske regering (formidlet af Kommissionen) om at lukke fire atomreaktorer på Kozloduy-atomkraftværket som en betingelse for Bulgariens tiltrædelse af EU var baseret på 10 år gamle kriterier, og i betragtning af, at IAEA (Den Internationale Atomenergiorganisation) i 2002 udtalte, at disse reaktorer »nu svarer til niveauet med hensyn til forbedringer konstateret på atomkraftværker af samme årgang andre steder«, og at vi venter på resultatet af Rådets peer-review fra november 2003, vil Kommissionen da erkende, at et positivt resultat af denne peer-review bør føre til, at Kommissionen råder den bulgarske regering og Rådet til på ny at overveje nedlukningsaftalens datoer af den grund, at der ikke længere er noget teknisk grundlag for disse datoer?

Samlet svar

afgivet på Kommissionens vegne af Günter Verheugen

på skriftlige forespørgsler E-3992/03 E-3993/03

(11. februar 2004)

I forbindelse med tiltrædelsesforhandlingerne forpligtede Bulgarien sig til at nedlægge enhed 1 og 2 i kernekraftværket Kozloduy inden 2003. Bulgarien har desuden forpligtet sig til at nedlægge enhed 3 og 4 i 2006. Hvad angår den såkaldte peer review-mekanisme under Rådet, har EU givet mandat til udsendelsen af en ekspertgruppe til Bulgarien som aftalt under tiltrædelsesforhandlingerne.

Bulgarien har opfyldt sine forpligtelser med hensyn til enhed 1 og 2 (reaktorer af typen VVER-440/320), som blev nedlagt med henblik på nedlukning i slutningen af 2002.

Ekspertmissionen, der var udsendt under Rådets myndighed og bestod af repræsentanter fra medlemsstaterne, besøgte kraftværket i perioden fra den 16. til den 19. november 2003. Kommissionen deltog som observatør. Formålet med besøget, som var defineret af Rådet, bestod hovedsageligt i overvågning og kontrol på stedet af gennemførelsen af de henstillinger, der var fremsat i rapporten fra 2001 om nuklear sikkerhed i forbindelse med udvidelsen samt i den efterfølgende peer review-statusrapport, begge udarbejdet af Rådets Atomgruppe (AQG). Ekspertmissionen havde således ikke kun til opgave at overvåge gennemførelsen af henstillingerne vedrørende enhed 3 og 4 i Kozloduy-værket, men skulle også undersøge visse spørgsmål vedrørende den bulgarske myndighed for nuklear sikkerhed.

Ekspertmissionens arbejde er et led i peer review-mekanismen for Bulgarien og skal betragtes som en fortsættelse af det hidtidige arbejde i Rådets Atomgruppe og dens Ad hoc-gruppe vedrørende Nuklear Sikkerhed. Peer review-mekanismen er en løbende proces baseret på informationsudveksling mellem kandidatlandene og EU. Den tekniske undersøgelse, der blev gennemført under ekspertmissionen, er derfor ikke en fuldstændig nyevaluering af den nukleare sikkerhedssituation i Bulgarien.

Kommissionen gør opmærksom på, at evalueringen af den nukleare sikkerhed i kandidatlandene, som kan aflæses af ovennævnte rapporter fra Atomgruppen, er gennemført med henblik på at definere EU's holdning til »et højt niveau af nuklear sikkerhed«, og er resultatet af en betydelig kollektiv indsats igennem flere EU-formandskaber. Der er nået en høj grad af konvergens i EU med hensyn til substansen i de tekniske og organisatoriske krav og definitionen af god praksis. På flere områder er disse krav endog mere omfattende end dem, der er indeholdt i de internationale instrumenter. Dette fælles EU-perspektiv afspejler sig i evalueringen af kernekraftværkerne.

Enhed 3 og 4 i Kozloduy-kernekraftværket (reaktorer af typen VVER-440/230) er ligesom de resterende nukleare anlæg i kandidatlandene blevet evalueret på en konsekvent og ensartet måde, og Atomgruppens rapporter understregede vigtigheden af, at netop disse enheder blev endelig nedlagt i 2006. Programmerne til forbedring af sikkerheden for disse enheder bør følgelig ses i kontekst med denne dato. Formålet med peer view-mekanismen, som omfatter gennemførelsen af ekspertmissioner, er derfor ingenlunde at reevaluere muligheden for at bevare enhed 3 og 4 i drift efter 2006.

Bulgarien bør fortsætte med at gennemføre alle henstillingerne i Atomgruppens rapporter vedrørende de opstillede prioriteter, herunder fuldt ud gennemføre de eksisterende programmer til forbedring af sikkerheden. På grundlag af ekspertmissionens resultater vil Rådets Atomgruppe udarbejde en fuldstændig rapport i overensstemmelse med peer review-undersøgelsens mandat og omfang. Rapporten skulle være færdig i slutningen af april 2004 og vil udgøre en ajourført udgave af Atomgruppens rapport fra 2002.